Muzej moderne umjetnosti Jesús Soto

Muzej moderne umjetnosti Jesús Soto (španjolski: Museo de Arte Moderno Jesús Soto) je muzej moderne umjetnosti koji se nalazi u Ciudad Bolívaru u Venezueli. Službeno je otvoren 1973. godine, a njime upravlja istoimena fondacija. Muzej je nazvan u čast uglednog venezuelanskog umjetnika, Jesúsa Rafaela Sota, jednog od pionira op arta i kinetičke umjetnosti, koji je rođen u tom gradu. Muzej je još 1970. godine dizajnirao ugledni arhitekt Carlos Raúl Villanueva, a radilo se o njegovom posljednjem velikom projektu; za prvog ravnatelja doveden je talijanski op artist Getulio Alviani. Za razliku od konvencionalnih galerija, mnogi eksponati u ovom muzeju spojeni su na struju kako bi se njihova kinetička priroda bolje realizirala. Izuzev Sotovih djela, u muzeju je predstavljeno još 130 međunarodnih umjetnika.